**วิธีปฏิบัติที่เป็นเลิศ (Best Practices)**

**ชื่อผลงาน :**  การพัฒนาศักยภาพการจัดการเรียนการสอนวิชาทัศนศิลป์ สำหรับครูผู้สอน ที่ไม่ได้จบทางด้านศิลปะ ด้วยกระบวนการสอนแนะ (Coaching)

**ชื่อเจ้าของผลงาน** **:** นายเอนก ตรีภูมิ ตำแหน่ง ครู อันดับ คศ.3 วิทยฐานะ ครูชำนาญการพิเศษ

**สังกัด**  **:** โรงเรียนหนองสองห้องวิทยา สำนักงานเขตพื้นที่การศึกษามัธยมศึกษา เขต 25

**โทรศัพท์**  **:** 081-7692059 **โทรสาร** 043-491131 **e-mail :** anek\_tree@hotmail.com

**แนวคิดและความเป็นมา**

การศึกษา ถือเป็นเครื่องมือที่สำคัญในการพัฒนาทรัพยากรมนุษย์ ซึ่งทุกประเทศในโลกนี้ได้พยายามให้ความสำคัญต่อการจัดการศึกษาในประเทศของตน และผลที่ปรากฏออกมามักแสดงให้เห็นถึงความสัมพันธ์กันระหว่างความเจริญรุ่งเรืองของประเทศนั้น ๆ กับการลงทุนทางด้านการพัฒนาคุณภาพการจัดการศึกษา ประเทศไทยยังคงต้องเผชิญกับสภาพการเปลี่ยนแปลง ที่สำคัญในหลายบริบท ทั้งที่เป็นโอกาสและข้อจำกัดต่อการพัฒนาประเทศ ดังนั้นจึงจำเป็นจะต้องมีการเตรียมความพร้อมของคน และระบบให้มีภูมิคุ้มกันพร้อมที่จะรับการเปลี่ยนแปลง และผลกระทบที่อาจจะเกิดขึ้น โดยกำหนดเป็นจุดเน้นในการพัฒนาคนไทย ในแผน พัฒนาเศรษฐกิจและสังคมแห่งชาติ ฉบับที่ 11 (2555-2559) ให้คนไทยทุกกลุ่มวัยให้มีความพร้อมทั้งกาย ใจ สติปัญญา มีระเบียบ วินัย มีจิตสานึกวัฒนธรรมที่ดีงามและรู้คุณค่าความเป็นไทยให้มีคุณธรรม และมีความรอบรู้อย่างเท่าทัน มีโอกาสและสามารถเรียนรู้ตลอดชีวิต มีภูมิคุ้มกันต่อการเปลี่ยนแปลง และเป็นพลังทางสังคมในการพัฒนาเศรษฐกิจและสังคมของประเทศ (สำนักงานคณะกรรมการพัฒนาการเศรษฐกิจและสังคมแห่งชาติ. 2555)

การเรียนการสอนในกลุ่มสาระการเรียนรู้ศิลปะ จะช่วยพัฒนาให้ผู้เรียน มีความคิดริเริ่มสร้างสรรค์ มีจินตนาการทางด้านศิลปะ ชื่นชมความงาม มีสุนทรียภาพ ความมีคุณค่า ซึ่งมีผลต่อคุณภาพชีวิตมนุษย์ กิจกรรมทางด้านศิลปะช่วยพัฒนาผู้เรียนทั้งด้านร่างกาย จิตใจ สติปัญญา อารมณ์และสังคม ตลอดจนการนำไปสู่การพัฒนาสิ่งแวดล้อม ส่งเสริมให้ผู้เรียนมีความเชื่อมั่นในตนเองอันเป็นพื้นฐานในการศึกษาต่อหรือประกอบอาชีพได้ ซึ่งจากเป้าหมายในการจัดการเรียนการสอนของกลุ่มสาระการเรียนรู้ศิลปะ จะพบได้ว่า คุณลักษณะดังกล่าวจะช่วยทำให้ผู้เรียนมีความเป็นมนุษย์ที่สมบูรณ์ยิ่งขึ้น เป็นจุดเน้นหลักสูตรที่ผู้เรียนควร ที่จะได้รับการพัฒนาส่งเสริมเป็นอย่างยิ่ง ปัจจุบันการเรียนการสอนวิชาศิลปะ ถูกจัดเป็นวิชาพื้นฐานบังคับวิชาหนึ่งของหลักสูตรแกนกลางการศึกษาขั้นพื้นฐาน พุทธศักราช 2551

เป้าหมายสำคัญของการเรียนการสอนในสาระทัศนศิลป์ กลุ่มสาระการเรียนรู้ศิลปะ ตามหลักสูตรแกนกลางการศึกษาขั้นพื้นฐาน พุทธศักราช 2551 ได้กำหนดให้ เป็นไปเพื่อพัฒนาให้ผู้เรียนมีความรู้ความเข้าใจองค์ประกอบศิลป์ ทัศนธาตุ สร้างและนำเสนอผลงานทางทัศนศิลป์จากจินตนาการ โดยสามารถใช้อุปกรณ์ที่เหมาะสม รวมทั้งสามารถใช้เทคนิค วิธีการ ของศิลปินในการสร้างผลงานได้อย่างมีประสิทธิภาพ วิเคราะห์วิพากษ์ วิจารณ์คุณค่างานทัศนศิลป์ เข้าใจความสัมพันธ์ระหว่างทัศนศิลป์ ประวัติศาสตร์และวัฒนธรรม เห็นคุณค่างานศิลปะที่เป็นมรดกทางวัฒนธรรม ภูมิปัญญาท้องถิ่น ภูมิปัญญาไทยและสากลชื่นชม ประยุกต์ใช้ในชีวิตประจำวัน(สำนักงานคณะกรรมการการศึกษาขั้นพื้นฐาน. 2551) แต่อย่างไรก็ตามการจัดการเรียนการสอนวิชาศิลปะ ยังถือว่าไม่สามารถบรรลุเป้าหมายที่กล่าวไว้ได้ทั้งด้านผลสัมฤทธิ์ทางการเรียน ซึ่งวัดจากผลการทดสอบระดับชาติ (O-NET) และจากการติดตามประเมินผลการใช้หลักสูตรเชิงลึก โดยทีมวิจัยของสำนักวิชาการและมาตรฐานการศึกษา จากเวทีการประชุมพัฒนาความเข้มแข็งทางวิชาการ ของโรงเรียนต้นแบบการใช้หลักสูตรแกนกลางการศึกษาขั้นพื้นฐาน พุทธศักราช 2551

ในปี พ.ศ. 2554 ผู้รายงานได้ทำการศึกษาสภาพปัจจุบัน ปัญหาและความต้องการในการจัดการเรียนการสอนรายวิชาทัศนศิลป์ ระดับมัธยมศึกษาตอนปลาย สังกัดสำนักงานเขตพื้นที่การศึกษามัธยมศึกษา เขต 25 ซึ่งผลของการศึกษา พบว่า โรงเรียนมัธยมศึกษา สำนักงานเขตพื้นที่การศึกษามัธยมศึกษา เขต 25 มีครูที่ปฏิบัติหน้าที่ในการสอนรายวิชาทัศนศิลป์ แต่ไม่ได้จบการศึกษาทางด้านการสอนศิลปะ คิดเป็นร้อยละ 23.19 โดยเฉพาะอย่างยิ่งในโรงเรียนขนาดเล็ก ซึ่งต้องให้บุคลากรกลุ่มสาระการเรียนรู้อื่น ๆ มาจัดทำหลักสูตรและจัดการเรียนการสอนรายวิชาศิลปะ (ทัศนศิลป์) นอกจากนั้น ผลการศึกษาสภาพปัญหาในการจัดทำหลักสูตรของกลุ่มสาระการเรียนรู้ศิลปะ ยังพบว่า โรงเรียนขนาดเล็กที่ขาดแคลนครูศิลปะจะมีระดับปัญหามากกว่าโรงเรียนขนาดอื่น ๆ ซึ่งปัญหาลักษณะดังกล่าว ถือเป็นปัจจัยหนึ่ง ที่ทำให้การพัฒนาคุณภาพการศึกษาของประเทศไทยไม่ประสบผลสำเร็จเท่าที่ควร ทั้งนี้ เป็นไปตามรายงานการวิจัยการสังเคราะห์สภาวการณ์และปัจจัยที่ส่งผลต่อคุณภาพการศึกษาไทย (สำนักงานเลขาธิการสภาการศึกษา. 2550) ที่กล่าวว่าครูหลายคนไม่ได้จบวิชาเอกหรือโทตามภารกิจงานสอนของตน ทำให้ขาดทักษะที่จำเป็นในการพัฒนาหลักสูตรและการจัดกิจกรรมการเรียนการสอน

ผู้รายงาน ในฐานะครูต้นแบบการสอนวิชาศิลปะ และเป็นเลขานุการศูนย์พัฒนาการเรียนการสอนกลุ่มสาระการเรียนรู้ศิลปะ โรงเรียนในฝันจังหวัดขอนแก่น ซึ่งมีหน้าที่หลักในการพัฒนาคุณภาพการจัดการเรียนการสอนกลุ่มสาระการเรียนรู้ศิลปะ จึงมีความสนใจที่จะช่วยแก้ปัญหาให้กับโรงเรียนที่ขาดแคลนครูศิลปะ (ทัศนศิลป์) โดยเฉพาะอย่างยิ่ง ในเขตพื้นที่สหวิทยาเขต พล-หนองสองห้อง ซึ่งเป็นสถานที่ทำงานของผู้รายงาน โดยมีโรงเรียนกลุ่มเป้าหมายจำนวน 4 โรงเรียน จากทั้งหมด 8 โรงเรียน ประกอบด้วย

1. โรงเรียนโนนข่าวิทยา อำเภอพล จังหวัดขอนแก่น

2. โรงเรียนโสกนกเต็นประชาอุปถัมภ์ อำเภอพล จังหวัดขอนแก่น

3. โรงเรียนเบญจมิตรวิทยา อำเภอหนองสองห้อง จังหวัดขอนแก่น

4. โรงเรียนไตรคามวิทยา อำเภอหนองสองห้อง จังหวัดขอนแก่น

ในดำเนินงานครั้งนี้ ผู้รายงานได้นำหลักการของกระบวนการสอนแนะ หรือที่เรียนว่าการนิเทศแบบโค้ชชิ่ง (Coaching) ทั้งนี้ เพราะเป็นรูปแบบการนิเทศที่มุ่งให้การช่วยเหลือ โดยการแนะนำหรือการเสนอแนะแนวทางแก้ปัญหา ไม่เน้นการสั่งการ และเหตุผลอีกประการหนึ่งก็คือ ผู้วิจัยมีประสบการณ์เกี่ยวกับการนิเทศภายในเป็นอย่างดี และเคยได้รับรางวัล Best of the Best Practice ด้านการนิเทศภายใน โรงเรียนผู้นำการเปลี่ยนแปลงการกระจายอำนาจ ของสำนักงานคณะกรรมการการศึกษาขั้นพื้นฐานมาแล้ว ดังนั้น จึงเชื่อได้ว่าแนวคิดในการดำเนินงานครั้งนี้ มีความเหมาะสมกับสภาพปัญหาและบริบทของโรงเรียนกลุ่มเป้าหมาย ซึ่งจะนำไปสู่การแก้ปัญหาเกี่ยวกับการจัดการเรียนการสอนวิชาทัศนศิลป์ ของครูที่ไม่ได้จบทางด้านศิลปะ ในเขตพื้นที่สหวิทยาเขต พล-หนองสองห้อง สำนักงานเขตพื้นที่การศึกษามัธยมศึกษา เขต 25 ได้เป็นอย่างดี

**วัตถุประสงค์ของการดำเนินงาน**

1. เพื่อให้ครูมีความรู้ ความสามารถในการออกแบบการสอนรายวิชาทัศนศิลป์

2. เพื่อให้ครูสามารถจัดกิจกรรมการเรียนการสอนรายวิชาทัศนศิลป์ ได้อย่างมีประสิทธิภาพ

**ขั้นตอนการดำเนินงาน**

การพัฒนาศักยภาพการจัดการเรียนการสอนวิชาทัศนศิลป์ สำหรับครูผู้สอนที่ไม่ได้จบ ทางด้านศิลปะ ในครั้งนี้ กลุ่มเป้าหมายคือ ครูผู้สอนในรายวิชาทัศนศิลป์ กลุ่มสาระการเรียนรู้ศิลปะที่ไม่ได้จบทางด้านศิลปะ โรงเรียนในสังกัด สหวิทยาเขต พล- หนองสองห้อง สำนักงานเขตพื้นที่การศึกษามัธยมศึกษา เขต 25 โดยการนำเอาแนวคิดและวิธีการนิเทศแบบสอนแนะ (Coaching) มาใช้เป็นแนวทางในการดำเนินงาน โดยช่วงระยะ เวลาที่ได้ดำเนินการ คือ ภาคเรียนที่ 2 ปีการศึกษา 2556 ตามกรอบการดำเนินงาน ดังนี้

**1. ขั้นก่อนการสอนแนะ (Pre-Coaching)**

ในกระบวนการสอนแนะ มีความจำเป็นอย่างยิ่งที่ผู้นิเทศและผู้รับการนิเทศจะต้องมีสัมพันธภาพที่ดีต่อกัน ในขั้นตอนนี้ เป็นขั้นตอนที่ผู้รายงานกับกลุ่มเป้าหมาย ได้ทำความคุ้นเคยเพื่อให้เกิดความไว้วางใจซึ่งกันและกัน หลังจากนั้นจึงร่วมกันประชุมกลุ่มย่อยเพื่อวางแผนกำหนดเป้าหมาย กรอบเนื้อหาและแนวทาง ที่จะร่วมกันพัฒนา ซึ่งจากการพูดคุยและวิเคราะห์ความจำเป็นเร่งด่วน ได้กำหนดกรอบการดำเนินงานไว้ 3 ประเด็น ดังนี้

1.1 การออกแบบการสอน

1.2 การเขียนแผนการจัดการเรียนรู้

1.3 การจัดกิจกรรมการเรียนการสอน

**2. ขั้นการสอนแนะ (Coaching)**

เป็นการศึกษาสภาพปัจจุบันปัญหา ว่ากลุ่มเป้าหมายมีการปฏิบัติงานตามกรอบที่กำหนดไว้ในขั้นตอนที่ 1 อยู่ในระดับใด เพื่อเป็นข้อมูลในการพัฒนาต่อยอดให้กับกลุ่มเป้าหมาย โดยในขั้นตอนนี้ผู้รายงานได้มีข้อค้นพบและเสนอแนะแนวทางการพัฒนา ดังนี้

| **กิจกรรม** | **ข้อค้นพบ** | **การเสนอแนะ** |
| --- | --- | --- |
| 2.1 การสะท้อนปัญหา  ของครูกลุ่มเป้าหมาย | 1. ครูยังขาดความมั่นใจในการสอน  2. ครูยังไม่มีความรู้ความเข้าใจในสาระ  เนื้อหาของรายวิชาที่ดีพอ | 1. ครูควรมีการเตรียมตัวให้พร้อมจะได้  มีความมั่นใจในการสอนมากขึ้น  2. ครูควรมีการศึกษาวิเคราะห์สาระ  แกนกลาง ทำความเข้าใจในเนื้อหา  เพิ่มเติมจากแหล่งเรียนรู้ต่าง ๆ  ไม่ว่าจะเป็นหนังสือ เอกสาร วารสาร  และเว็ปไซด์ต่าง ๆ ที่เกี่ยวข้องกับ  การเรียนการสอนศิลปะ |
| 2.2 การศึกษาจาก  ร่องรอยการทำงาน  ที่มีอยู่เดิม | ครูไม่ได้มีการวางแผนการสอนที่เป็นระบบ ขาดการจัดเตรียมสื่อประกอบ การเรียนการสอน | ครูควรมีการออกแบบการสอนที่เป็น  ระบบ โดยการศึกษาเอกสารหลักสูตร  มีการวิเคราะห์มาตรฐานการเรียนรู้  และคำอธิบายตัวชี้วัดชั้นปี  กำหนดเป้าหมายการเรียนรู้ กำหนด  ภาระงานของนักเรียนให้ชัดเจนและ  เลือกกิจกรรมการเรียนรู้ที่เหมาะสม |
| 2.3 การสังเกตการสอน  ในชั้นเรียน | ครูการเรียนการสอนเน้นการบรรยาย  ไม่มีความหลากหลายในรูปแบบของ  กิจกรรม มีการใช้สื่อการเรียนการสอนน้อยมาก | 1. ครูควรมีการเขียนแผนการจัดการ  เรียนรู้ที่ชัดเจน หารูปแบบวิธีสอนที่  เหมาะสมกับเป้าหมายการเรียนรู้  มีการวางแผนการวัดและประเมินผล  ให้ชัดเจนสอดคล้องกับตัวชี้วัดโดยใช้  เครื่องมือที่หลากหลาย  2. ครูดูการสาธิตการสอน  3. ให้คำแนะนำในการใช้สื่อ |

**3. ขั้นสรุปผลการเสนอแนะ (Pos-Coaching)**

เป็นการร่วมกันสรุปผลการดำเนินงาน ข้อค้นพบต่าง ๆ รวมถึงปัญหาอุปสรรคจากการพัฒนา เปิดโอกาสให้กลุ่มเป้าหมายได้วิเคราะห์ข้อดี และจุดอ่อนของตนเพื่อนำไปวางแผนพัฒนาต่อไป ซึ่งข้อสรุปที่ได้ในครั้งนี้ คือ

3.1 ครูกลุ่มเป้าหมายยังมีจุดที่ควรได้รับการพัฒนา เช่น ความรู้ความเข้าใจเกี่ยวกับเนื้อหา สาระการเรียนรู้ การเขียนแผนการเรียนรู้ รวมถึงเทคนิคการสอนต่าง ๆ ที่จำเป็น

3.2 โครงการนี้จะยังดำเนินการต่อไปในปีการศึกษา 2557 เพื่อให้มีความต่อเนื่องและยั่งยืน

3.3 การดำเนินงานในรอบต่อไป จะเป็นการนำเอาทฤษฎีการออกแบบการสอน (Instructional Design) มาใช้เป็นแนวทางในการกำหนดขั้นตอนของการดำเนินงาน และเอาวิธีระบบ (System Approach) มาเป็นตัวควบคุมคุณภาพ ทั้งนี้ เพราะวิธีระบบจะช่วยเป็นแนวทางในการพิจารณาและแก้ไขปัญหา เพื่อให้เกิดข้อผิดพลาดน้อยที่สุดในการดำเนินงาน ในขณะเดียวกันก็เป็นความพยายามที่จะใช้ทรัพยากรที่มีอยู่ให้ คุมค่ามากที่สุด

**ผลสำเร็จของการดำเนินงาน**

**1. ด้านความรู้ ความสามารถในการออกแบบการสอนรายวิชาทัศนศิลป์**

จากการดำเนินงานโดยใช้กระบวนการสอนแนะ (Coaching) ตลอด 1 ภาคเรียนที่ผ่านมา พบว่า ครูกลุ่มเป้าหมายทั้ง 4 คน มีความรู้ความเข้าใจ ในกระบวนการออกแบบการสอน สามารถวิเคราะห์หลักสูตร และจัดทำแผนการจัดการเรียนรู้ได้ ซึ่งผู้รายงานได้ใช้แบบตรวจสอบคุณภาพแผนการจัดการเรียนรู้ มาใช้ในการเก็บรวบรวมข้อมูล

**2. ด้านความสามารถในการจัดกิจกรรมการเรียนการสอนรายวิชาทัศนศิลป์**

หลังจากการเข้าสังเกตการสอนในขั้นตอนที่ 2 ของการสอนแนะ (Coaching) ผู้รายงานได้ให้ข้อเสนอแนะแนวทางในการจัดกิจกรรมการเรียนการสอน มีการสาธิตการสอนโดยผู้รายงาน หลังจากนั้นจึงให้ครูกลุ่มเป้าหมายได้นำแผนการจัดการเรียนรู้ที่ผ่านการตรวจสอบคุณภาพแล้วมาใช้จัดการเรียนการสอน ซึ่งพบว่า ครูมีความมั่นใจมากขึ้น สามารถจัดกิจกรรมการเรียนการสอนได้ดีขึ้นกว่าที่ผ่านมา

จากผลการดำเนินงานทั้ง 2 ด้านที่ได้กล่าวมาข้างต้นจะเห็นว่า การดำเนินงานในครั้งนี้ ถือว่ามีส่วนสำคัญในการช่วยเหลือครูที่สอนไม่ตรงกับวิชาเอกของตนเอง ซึ่งเป็นการพัฒนาศักยภาพครูตามมาตรฐานวิชาชีพครู เกี่ยวกับกระบวนการจัดการเรียนรู้ ซึ่งถือว่าเป็นหน้าที่หลักของครูตามพระราชบัญญัติการศึกษาแห่งชาติ ที่ได้กำหนดไว้ อีกทั้งเป็นการช่วยเหลือโรงเรียนที่ขาดแคลนครู ในการยกผลสัมฤทธิ์ทางการเรียน ดังนั้น จึงถือว่าเป็นการดำเนินงานที่มีคุณค่าต่อการพัฒนาคุณภาพการจัดการศึกษาในภาพรวมได้อีกด้วย

**ปัจจัยความสำเร็จ**

1. ผู้นิเทศสอนแนะ (Coach) มีความเชี่ยวชาญด้านการจัดการเรียนการสอนศิลปะ เป็นครูศิลปะต้นแบบ และมีความรู้ความเข้าใจในกระบวนการพัฒนาหลักสูตร และการออกแบบการเรียนการสอนเป็นอย่างดี จึงทำให้การดำเนินงานประสบผลสำเร็จ

2. ครูกลุ่มเป้าหมายให้การยอมรับ และไว้วางใจในตัวผู้นิเทศ จึงให้ความร่วมมือในการดำเนินงาน เป็นอย่างดี ทั้งนี้ เพราะการนิเทศแบบสอนแนะ (Coaching) เป็นกระบวนการพัฒนาครูด้วยการแนะนำ ช่วยเหลือให้ครูสามารถจัดกิจกรรมการเรียนการสอน ได้อย่างมีประสิทธิภาพ เป็นการช่วยสะท้อนให้ครูมองเห็นจุดเด่นจุดด้อยของตนเอง แล้วนำไปพัฒนาให้ยั่งยืน

3. ผู้บริหารของแต่ละโรงเรียน ให้ความสำคัญในการดำเนินงานในครั้งนี้เป็นอย่างดียิ่ง โดยมีการสนับสนุนเอื้อเวลาให้ผู้นิเทศ สามารถปฏิบัติงานได้อย่างคล่องตัว รวมถึงผู้บริหารของโรงเรียนกลุ่มเป้าหมาย ก็ให้การสนับสนุน ถือเป็นนโยบายที่ครูผู้เกี่ยวข้องจะต้อดำเนินการ

**บทเรียนที่ได้รับ**

บทเรียนที่ได้รับจากการดำเนินงานในครั้งนี้ คือ

1. การปฏิบัติหน้าที่ในการจัดการเรียนการสอนของครู จำเป็นจะต้องมีความรู้ความเข้าใจเกี่ยวกับหลักสูตรรายวิชานั้น ๆ จึงจะสามารถออกแบบการสอนและจัดกิจกรรมการเรียนรู้ได้อย่างมีประสิทธิภาพ ดังนั้น หากโรงเรียนต่าง ๆ ที่มีความขาดแคลนครู จำเป็นที่จะต้องให้ครูสอนไม่ตรงกับวิชาเอก หรือวิชาที่ถนัด ควรจัดอบรมพัฒนาครูให้มีความรู้ความเข้าใจในวิชาที่จะไปช่วยสอนให้ดีก่อน

2. การดำเนินงานในครั้งนี้ ผู้นิเทศและผู้รับการนิเทศอยู่คนละโรงเรียน ดังนั้น ผู้บริหารของโรงเรียนที่เกี่ยวข้องจะต้องให้การสนับสนุนเป็นอย่างดี

3. การนิเทศแบบสอนแนะ (Coaching) เป็นกระบวนการที่มีวัตถุประสงค์ เพื่อช่วยเหลือครูให้สามารถจัดการเรียนการสอนได้อย่างมีประสิทธิภาพ โดยมีผู้นิเทศคอยแนะนำช่วยเหลือ ดังนั้น การนิเทศในรูปแบบนี้ จึงเหมาะกับโรงเรียนที่มีบุคลากรที่มีความรู้ความสามารถ เป็นที่ยอมรับของคณะครูส่วนใหญ่ในโรงเรียน ซึ่งจะสามารถปฏิบัติหน้าที่ในการสอนแนะครูคนอื่น ๆ ได้เป็นอย่างดี ซึ่งการนิเทศแบบสอนแนะนี้ สามารถนำไปใช้ได้กับครูทุกกลุ่มสาระการเรียนรู้

**การเผยแพร่**

ผลการดำเนินงานในครั้งนี้ ได้ถูกคัดเลือกให้เป็นตัวแทนเลขาศูนย์พัฒนาการเรียนการสอนกลุ่มสาระการเรียนรู้ศิลปะ นำเสนอในงานการประชุมเชิงปฏิบัติการพัฒนาวิธีปฏิบัติที่เป็นเลิศ (Best Practices) ด้านการคิดและการเรียนรู้ศิลปศึกษา (Critical Thinking in Art Education) ที่ได้จัดขึ้นระหว่าง วันที่ 25 - 27 กรกฎาคม พ.ศ. 2557 ณ สวนนงนุชพัทยา จังหวัดชลบุรี ที่ผ่านมา

  

การเข้าสังเกตการสอนในระยะที่ 1

  

เผยแพร่ผลงานในเวทีการสัมมนาเลขาศูนย์พัฒนาการเรียนการสอนกลุ่มสาระการเรียนรู้ศิลปะ

ณ สวนนงนุชพัทยา จังหวัดชลบุรี

**บรรณานุกรม**

เฉลิมชัย พันธ์เลิศ. **การพัฒนากระบวนการเสริมสมรรถภาพการชี้แนะของนักวิชาการพี่เลี้ยง โดยใช้การ**

**เรียนรู้แบบเน้นประสบการณ์ในการอบรมโดยใช้โรงเรียนเป็นฐาน.** วิทยานิพนธ์ครุศาสตรดุษฎี

บัณฑิต สาขาหลักสูตรและการสอน คณะครุศาสตร์ จุฬาลงกรณ์มหาวิทยาลัย, 2549.

เลขาธิการสภาการศึกษา, สำนักงาน. **รายงานการประเมินการปฏิรูปการเรียนรู้ ระดับการศึกษาขั้นพื้นฐาน.**

กรุงเทพฯ : กระทรวงศึกษาธิการ. โรงพิมพ์คุรุสภา. ลาดพร้าว, 2548.

วิชาการ, กรม. **การวิจัยเพื่อพัฒนาการเรียนรู้ตามหลักสูตรการศึกษาขั้นพื้นฐาน**. กรุงเทพฯ :

องค์การรับส่งสินค้าและพัสดุภัณฑ์, 2545.

วิชาการและมาตรฐานการศึกษา, สำนัก. **แนวทางการบริหารจัดการหลักสูตร : ตามหลักสูตรแกนกลาง**

**การศึกษาขั้นพื้นฐาน พุทธศักราช 2551.** กรุงเทพฯ : กระทรวงศึกษาธิการ. โรงพิมพ์ชุมนุมสหกรณ์

การเกษตรแห่งประเทศไทย, 2551.

อาภรณ์ ภู่วิทยาพันธ์. **สอนงานอย่างไรให้ได้งาน (Coaching).** กรุงเทพฯ : เอช อาร์ เซ็นเตอร์จำกัด, 2548.

เอนก ตรีภูมิ. **การศึกษาสภาพปัจจุบัน ปัญหาและความต้องการในการจัดการเรียนการสอน รายวิชา**

**ทัศนศิลป์ ระดับมัธยมศึกษาตอนปลาย สำนักงานเขตพื้นที่การศึกษามัธยมศึกษา เขต 25.**

ศูนย์พัฒนาการเรียนการสอนกลุ่มสาระการเรียนรู้ศิลปะ โรงเรียนในฝันจังหวัดขอนแก่น.2554.